b'\n_START_ARTICLE_\nSaamelaisk\xc3\xa4r\xc3\xa4jien vaalit 2015\n_START_PARAGRAPH_\nSaamelaisk\xc3\xa4r\xc3\xa4jien vaalit 2015 j\xc3\xa4rjestettiin 7. syyskuuta \xe2\x80\x93 4. lokakuuta 2015. Niiss\xc3\xa4 valittiin yhteens\xc3\xa4 21 edustajaa ja nelj\xc3\xa4 varaedustajaa vuosien 2016\xe2\x80\x932019 saamelaisk\xc3\xa4r\xc3\xa4jille. Kyseess\xc3\xa4 olivat j\xc3\xa4rjestyksess\xc3\xa4\xc3\xa4n kuudennet Suomen saamelaisk\xc3\xa4r\xc3\xa4jien vaalit._NEWLINE_Enonteki\xc3\xb6n, Inarin, Sodankyl\xc3\xa4n ja Utsjoen kunnista valittiin kustakin kolme edustajaa ja yksi varaedustaja. Lis\xc3\xa4ksi \xc3\xa4\xc3\xa4nim\xc3\xa4\xc3\xa4r\xc3\xa4n perusteella valittiin yhdeks\xc3\xa4n edustajaa. Koska Sodankyl\xc3\xa4st\xc3\xa4 oli vain kaksi ehdokasta, valittiin kunnan kolmanneksi edustajaksi Magreta Sara Inarista. Ehdokkaita vaaleissa oli yhteens\xc3\xa4 38 ja \xc3\xa4\xc3\xa4nioikeutettuja 5 795. Heist\xc3\xa4 483 oli Saamelaisk\xc3\xa4r\xc3\xa4jien vaalilautakunnan hyv\xc3\xa4ksymi\xc3\xa4 uusia \xc3\xa4\xc3\xa4nest\xc3\xa4ji\xc3\xa4, joista vajaat 300 on t\xc3\xa4ysi-ik\xc3\xa4isiksi tulleita edellisten vaalien \xc3\xa4\xc3\xa4nioikeutettujen lapsia._NEWLINE_Saamelaisk\xc3\xa4r\xc3\xa4jien vaaleissa annettiin yhteens\xc3\xa4 3 035 \xc3\xa4\xc3\xa4nt\xc3\xa4. \xc3\x84\xc3\xa4nestysprosentiksi muodostui 51,6, kun se nelj\xc3\xa4 vuotta aikaisemmin oli 49,6. Vaalien \xc3\xa4\xc3\xa4niharava oli 205 \xc3\xa4\xc3\xa4nt\xc3\xa4 saanut inarilainen Anu Avaskari.\n_START_SECTION_\nKiistat\n_START_PARAGRAPH_\nVuoden 2015 saamelaisk\xc3\xa4rj\xc3\xa4ien vaalit aiheuttivat my\xc3\xb6s kiistoja, kun Korkein hallinto-oikeus hyv\xc3\xa4ksyi 93 henkil\xc3\xb6\xc3\xa4 saamelaisiksi vastoin saamelaisk\xc3\xa4r\xc3\xa4jien omaa p\xc3\xa4\xc3\xa4t\xc3\xb6st\xc3\xa4. Maaliskuussa 2015 saamelaisk\xc3\xa4r\xc3\xa4jien puheenjohtajan teht\xc3\xa4v\xc3\xa4st\xc3\xa4 eronnut Klemetti N\xc3\xa4kk\xc3\xa4l\xc3\xa4j\xc3\xa4rvi kutsui KHO:n p\xc3\xa4\xc3\xa4t\xc3\xb6st\xc3\xa4 osoitukseksi Suomen valtion rasismista, koska se ei h\xc3\xa4nen mukaansa tunnusta saamelaisuuden olevan oma kulttuurinsa, vaan saamelaiset pyrit\xc3\xa4\xc3\xa4n sulauttamaan suomalaisiin. P\xc3\xa4\xc3\xa4t\xc3\xb6ksen johdosta N\xc3\xa4kk\xc3\xa4l\xc3\xa4j\xc3\xa4rvi pyysi samalla eroa saamelaisk\xc3\xa4r\xc3\xa4jien vaaliluettelosta. _NEWLINE_My\xc3\xb6s YK:n alkuper\xc3\xa4iskansa-asioiden pysyv\xc3\xa4n foorumin varapuheenjohtaja virolainen Oliver Loode kritisoi KHO:n p\xc3\xa4\xc3\xa4t\xc3\xb6st\xc3\xa4 ja kehotti harkitsemaan vaalien keskeytt\xc3\xa4mist\xc3\xa4, koska tulevat saamelaisk\xc3\xa4r\xc3\xa4j\xc3\xa4t eiv\xc3\xa4t en\xc3\xa4\xc3\xa4 nauti kaikkien saamelaisten luottamusta. Looden n\xc3\xa4kemyksen mukaan Suomi on KHO:n p\xc3\xa4\xc3\xa4t\xc3\xb6ksen my\xc3\xb6t\xc3\xa4 rikkonut YK:n alkuper\xc3\xa4iskansojen oikeuksien julistusta. Toronton yliopiston apulaisprofessori Rauna Kuokkanen puolestaan kehotti saamelaisia j\xc3\xa4tt\xc3\xa4m\xc3\xa4\xc3\xa4n \xc3\xa4\xc3\xa4nest\xc3\xa4m\xc3\xa4tt\xc3\xa4 vaaleissa.'